钦定古今图书集成/明伦汇编/官常典/第798卷 > 钱奂〈子瓒〉
## 钦定古今图书集成/明伦汇编/官常典/第798卷 > 钱奂〈子瓒〉

按《明外史》本传：“奂字文焕，鄞人。正统元年进士。授户
科给事中。安乡伯张安与弟宁争岁禄，奂劾之，安遂
下吏。十三年，用荐擢云南左参政，旋改广西。义宁贼
起，将讨之，所司患饷道艰。奂知贼中多积粟，请因粮
于敌而以银给军，一军皆懽，竟获胜。景泰改元，富川
贼合湖广江华贼为乱，群帅谋奏请讨，奂曰：‘待公等
议定，民无噍类矣’。”独率军进，且抚且战，擒其渠，解散
馀党而还。已而象州贼韦万秀聚众八千向阳朔，奂
时已散遣诸军，闻报单车趋赴，集县中民兵于城西，
为虎落百馀丈，具蔺石，布渠答御贼，而夜走桂林。简
精卒二百以益军，别令数百人驻白竹，旦还阳朔。贼
大至，奂尽开栅门，须贼入而趣白竹兵使前。贼闻，遁
去。明年，西涎贼窥兴安，又明年，赵普旺掠龙水。奂皆
计平之，增俸一级。七年，大藤贼老蓝拥兵数万，寇寻
州、平乐诸府参将范信观望不敢前，奂慷慨往谕之，
贼罗拜散去。信喜，迎谓曰：“公一言乃抵我。”十万兵行
部及贵县，忽传柳庆蛮千馀将来攻，奂曰：“寄语蛮酋，
钱参政在此，可来一战也。”寇竟不至。泗城知州岑豹
劫那地知州罗文宇而困之。文宇求救，奂使者七返，
豹不听。乃亲往责以大义，文宇遂得出。天顺四年考
最，擢湖广左布政使。遭忧，服除，补广西。父老交相贺
曰：“钱公来，吾属获福矣。”成化初，都御史韩雍等征大
藤峡，奂主供馈。时获俘者悉𢌿奂，讯之，奂为剖析纵
舍者数百人。满九载，致仕归，卒。子瓒，弘治中进士。为
潜山知县，以才调青阳，皆有清惠声。前后御史行县，
无一人诉枉者，御史第斋宿，谒庙而行。累官广西副
使。